Ukuhlukumezana Ezindlini Kuyanda Laloba Kulomthetho weDomestic Violence Act
Uhulumende usolwa ngabanengi besithi nguye obangela ubuyanga, osekusenza liqonge inani lokuhlukumezana ezindlini ngenxa yesimo somnotho esingesihle eZimbabwe.
HARARE — Ingcwethi kwezokuhlalisana kwabantu, abakhankasela ukulinganiswa kwamathuba phakathi kwabesilisa labesifazane laye uzulu, bayavumelana ukuba umumo wezomnotho kawumanga kuhle, osokwenze baqansa ubuyanga kuzulu elizweni, zaqonga izehlakalo zokuhlukuluzana kuwonalo umnyaka ka 2015, inengi ziqondiswe kwabesifazane labantwana abangamantombazana. Ukuba khona komthetho weDomestic Violence Act, oqondana lendaba zokuhlukuluzana kwabesilisa labesifazane kungakhathalekile ukuba ngowesifazane loba hatshi, bathi akusizi lutho. Umnumzana Dingane Dlomo uProvincial Office esebenza esesigabeni se Matebeleland North, phansi kogatsha lwezokulinganiswa kwamathuba olwe Women Affairs, Gender and Community Development. Isimo somnotho laso uDlomo uthi silengxenye kulokhu kwanda kwezehlakalo zokuhlukuluzana kwabesilisa labesifazane. Lanxa likhanya liphansi inani labesilisa abahlangana lodubo lokuhlukuluzwa, bakhona abalutshwabana bonalabo kodwa ngenxa yokuzitshela ukuba bangobaba, kungamelanga batshengisele ukuba buthakathaka babo,bafela ngaphakathi, u Dlomo athi kuyingozi lokho. Unkosazana Netty Musanhu, ngomunye wabakhethwa ukuba lilunga lamaCommission akhethwe ukuba senhlanganisweni ye Gender Commission, asanda kubekwa ngokusemthethweni, kulandelwa okukusisekelo sombuso. Isimo somnotho esingamanga kuhle laso sengezelela kulezi zehlakalo zokuhlukuluzana kuveza unkosazana Netty Musanhu. Unkosikazi Terezia Musako ohlala eMethodist Village emzini we Pumula koBulawayo, uthi inkinga ikubo abesifazane ngoba bevumela abesilisa ukubancindezela kuze kufike esimeni esibi. Isikhathi esinengi,unkosiakzi Musako,uthi kubangelwa yikuba bayabalisa kakhulukazi abesifazane,lapho ziziveza izibonelo zokuba sekusungula. Unkosazana Sichasisile Ndlovu usebenza lenhlanganiso esebenzelana labatsha ye Community Youth Development Trust esanda kusungulwa eGwanda. Usola uhulumende umaNdlovu, ethi nguye osebangele ubuyanga kuzizalwane zeZimbabwe, osekusenza liqonge inani lokuhlukumezana ngenxa yesimo somnotho esingesihle. Inengi labahlukuluzanayo, ngabasesebatsha njalo kungabathetheneyo loba izithandani, umaNdlovu ethi kubangelwa ludubo lokuswelakala kwemali. Umkhokheli enhlanganisweni Women In Leadership Development eHarare, unkosikazi Thandi Henson, yingcwethi eyafundela eziphathelane lenhlalakahle kazulu. Kuyinto engaluniseka, inkokheli ma zingazinikela ukuwuguqula umnotho, isimo sibe nganeno kuveza unkosikazi Henson. Udaba lwezokuhlukuluzana kwabesilisa labesifazane, ingeke yehlukaniswa leyomnotho welizwe, ngoba kuhamba ndawonye kokubili kutsho unkosikazi Henson. Okumqoka, lezingcwethi kwezenhlalakahle kazulu, zithi kumele inkokheli kuhulumende, izinikele ukululungisisa udaba lwesimo somnotho, abantu bathole okokuziphilisa, kuphathise ekuthini lehle inani lezehlakalo zokuhlukuluzana kuzulu. Kuthi lemithetho layo ingalungisiswa, ihambelane lesisekelo sombuso esikhona khathesi, isetshenziswe ngendlela kuzaphathisa ekuluqedeni loludubo, uzulu aphilisane ngokuthula.